# விக்கிப்பீடியா:ஆலமரத்தடி/தொகுப்பு43

## புலம்பெயர்ந்த தமிழர்களின் குழந்தைகளின் தமிழார்வம்

நோர்வே பேர்கன் நகரில் இருக்கும், அன்னைபூபதி தமிழ்க்கலைக்கூடத்தின் 10 ஆம் வகுப்பு மாணவர்கள் இணைந்து இப்படியொரு வலைப்பதிவை] அமைத்து வருகின்றார்கள் என்று இன்று பார்த்து அறிந்தேன். நோர்வேயிலேயே பிறந்து வளர்ந்து வரும் பிள்ளைகள் இவ்வாறு தமிழில் ஆர்வத்துடன் செயற்படுவது மகிழ்ச்சி அளிக்கின்றது. அந்த மகிழ்ச்சியை விக்கி நண்பர்களிடமும் பகிர்ந்து கொள்ளத் தோன்றியது--கலை 23:37, 15 நவம்பர் 2010 (UTC)  
:: உண்மையில் வியக்கத்தக்க, பாரட்டமிக்க விடயம். ஆனால் ஆங்கில மொழி நாடுகளில் வாழும் புலம்பெயர்ந்த தமிழ் மாணவர்களுக்கு (ஐக்கிய இராச்சியம், கனடா, அமெரிக்கா, ஆசுத்திரேலியா) இந்த ஆர்வம், திறமை இல்லாதது வருத்தத்துகுரிய நிகழ்வாகும். இப்படி திறமை கொண்ட, கனடாவில் பிறந்த மாணவர்களை விரல் கொண்டு எண்ணி விடலாம். ஆனால் இங்கு நேர்வேயிலும் பார்க்க பதினைந்து மடங்கு மக்கள் தொகை உள்ளது. இது ஆங்கில மொழி மேலாதிக்கத்தின் உள்வாங்கல் என்றே கருதுகிறேன். --Natkeeran 02:04, 16 நவம்பர் 2010 (UTC)  
:பாராட்டப்பட வேண்டியவர்கள்,பெற்றோர்கள் விருப்பப்பட்டாலும் இன்றைய புலம் பெயர் மாணவர்கள் தமிழில் எழுதுவது குறைவு (பேசுவதே பெரிய சங்கதியாக உள்ளது), வலைப்பதிவு நடத்தும் 10ம் வகுப்பு மாணவர்களை எவ்வளவு பாராட்டினாலும் தகும், அவர்களுக்கு விக்கி நண்பர்களின் சார்பாக பாராட்டுகளை தெரிவியுங்கள். --குறும்பன் 03:10, 16 நவம்பர் 2010 (UTC)
:சிறுவர்களின் தமிழார்வமும் படைப்புத்திறனும் பாராட்டிற்குரியது. அவர்களை வழிநடத்தும் பெற்றோர்களுக்கும் ஆசிரியர்களுக்கும் சிறப்பு வாழ்த்துகள். --மணியன் 06:04, 16 நவம்பர் 2010 (UTC)
:மிகவும் மகிழ்ச்சியாய் உள்ளது. தமிழ்நாட்டில் கூட இப்போது தமிழைக் குழு அமைத்துக் காப்பாற்ற வேண்டிய நிலைக்குச் சென்று கொண்டிருக்கும்போது இதைப் பார்த்து மிகவும் மகிழ்ச்சி. பாராட்டுகள். -- சுந்தர் <sup>\பேச்சு</sup> 07:40, 16 நவம்பர் 2010 (UTC)  
:நல்ல முயற்சி. சரியான வழியில் தமிழை இளையோரிடம் கொண்டு செல்வதற்கு இது ஒரு எடுத்துக்காட்டு. தமிழைப் பரப்ப குற்ற உணர்வும் கடமைப் பரப்புரையும் பெரும்பாலும் பயன்படுத்தப்படும் இக்காலத்தில், இது பொன்ற முயற்சிகள் நன்கு பலன் தரும்.--சோடாபாட்டில் 07:47, 16 நவம்பர் 2010 (UTC)  
:: சிறப்பான பாராட்டுக்குரிய ஒரு நடவடிக்கை. தமிழ் மொழியுடன் தாம் நேரடியான தொடர்பைப் பேணிக்கொள்வதற்கு மட்டுமன்றி தம்மைப் போன்ற பிறருக்கும் முன்னுதாரணமாக விளங்கக்கூடிய இந்த முயற்சியில் ஈடுபட்டுள்ள பிள்ளைகள் பாராட்டுக்கு உரியவர்கள். தனிப்பட்ட முறையிலும் நாம் இவர்களுக்குப் பாராட்டுத் தெரிவித்து ஊக்குவிக்க வேண்டும். -- மயூரநாதன் 07:52, 16 நவம்பர் 2010 (UTC)  
ஆங்கில நாடுகளில் வாழ்வோருக்கு ஆங்கிலம் பொது மொழி. ஆனால், பல்வேறு மொழிகள் உள்ள ஐரோப்பிய நாடுகளில் உறவினர்களைக் கொண்டுள்ள புலம்பெயர் குழந்தைகளுக்கும் பெரியவர்களுக்கும் தமிழே முதன்மையான தொடர்பு மொழியாக இருக்க முடியும். மற்ற நாடுகளைக் காட்டிலும் இங்கு தமிழ்க் கல்வி சற்று முன்னேறி இருப்பதற்கு இதுவே காரணம் என நினைக்கிறேன். செருமனியில் தமிழாலயப் பள்ளியில் சில காலம் பாடம் கற்பித்த அனுபவம் மறக்க முடியாதது. அவர்களின் வாழ்க்கைக்கு நெருங்கி நட்புடன் கற்றுத் தந்தால், தமிழை மிகுந்த ஆர்வத்துடன் கற்றுக் கொள்கிறார்கள். புலம்பெயர் குழந்தைகளின் தமிழ் அறிவு, உணர்வை வளர்ப்பதில் பெற்றோரே பெரும் பங்கு வகிக்க முடியும். அதற்கு அடுத்து நல்ல பள்ளிகளும் ஆசிரியர்களும். அப்படி அமைந்தால், அஞ்சலி போல இன்னும் நிறைய குழந்தைகள் கிடைப்பார்கள் :) --இரவி 08:15, 16 நவம்பர் 2010 (UTC)  
:மயூரநாதன் கூறியுள்ளபடி, தனிப்பட்ட முறையில் பாராட்டுத் தெரிவித்து ஊக்கப்படுத்துவது நல்லதுதான். அங்கே ஏற்கனவே மயூரநாதனும், மணியமும் பாராட்டியிருப்பதைப் பார்த்தேன். மற்றவர்களும் அவ்வாறே செய்தால் அவர்களுக்கு தொடர்ந்து எழுத ஊக்கமும், உற்சாகமும் கிடைக்கும் என நினைக்கிறேன்.--கலை 15:57, 16 நவம்பர் 2010 (UTC)